b'\n_START_ARTICLE_\nSrednjeve\xc5\xa1ka knji\xc5\xbeevnost\n_START_PARAGRAPH_\nSrednjeve\xc5\xa1ka knji\xc5\xbeevnost obsega knji\xc5\xbeevnosti srednjega veka. \xc4\x8casovno jo postavljamo v obdobje med 5. in 15. stoletjem, natan\xc4\x8dneje med letoma 476 (propad zahodnega rimskega imperija) in 1492 (Kolumbovo odkritje Amerike).\n_START_SECTION_\nSladki novi slog (italijansko Dolce stil nuovo)\n_START_PARAGRAPH_\nLirika sladkega novega sloga se je razvila iz trubadurske lirike. Spremenil se je odnos do ljubljene \xc5\xbeenske, ki ni bil ve\xc4\x8d podoben fevdalnemu. Izbranka je postala izraz in simbol bo\xc5\xbeanskega, nadnaravno bitje. Ena glavnih pesni\xc5\xa1kih oblik je sonet, razvil se je iz trubadurske sicilske \xc5\xa1ole. Najpomembnej\xc5\xa1i pesnik sladkega novega sloga je Dante Alighieri. Njegov versko-alegori\xc4\x8dni ep Bo\xc5\xbeanska komedija (italijansko La divina commedia) je obenem tudi nekak\xc5\xa1na enciklopedija srednjeve\xc5\xa1kega znanja. Ep govori o Alighierijevem predstavljanju in potovanju po treh svetovih onostranstva (Pekel, Vice in Nebesa). Med njegovim potovanjem pa ni sam, saj ga v Peklu in Vicah spremlja rimski filozof Vergil, v Nebesih (tja Vergil ne sme, ker je pogan in ne kristjan) pa ga spremlja njegova muza, kateri je posvetil svoje pesmi, Beatrice. Pesmi, posve\xc4\x8dene svoji izbranki Beatrice, je zbral v zbirki Novo \xc5\xbeivljenje. Vklju\xc4\x8duje sonete, kancone, balade in pojasnjevalna prozna besedila.'